একজন ভারতীয় ফুটবল জয় করেছেন, স্কিলের বিচ্ছুরণে মুগ্ধ করেছেন দেশের আপামর ফুটবল সমর্থকদের। এখনও তাঁর নাম উচ্চারিত হলে ভারতীয় ফুটবল সশ্রদ্ধভাবে কুর্নিশ করে ।
দ্বিতীয় জন, সবেমাত্র ফুটবল জগতে পা দিয়েছে। তবে এখনই ভারতীয় ফুটবলের আগামী প্রজন্মের মহাতারকা বলে ধরা হচ্ছে তাকে। তিনিই এখন ভারতীয় ফুটবলের ‘ওয়ান্ডার কিড’! শুক্রবার রাতে বিশ্বকাপে মার্কিন যুক্তরাষ্ট্র ম্যাচ দিয়ে শুরু হচ্ছে যাঁর অ্যাসিড টেস্ট।
প্রথমজন ভাইচুং ভুটিয়া, দ্বিতীয় জন কোমল থাটাল। ফুটবল গ্রহের বাইরে দু’জনেরই মিল বলতে একজায়গায়। দুইজনেই সিকিমের প্রত্যন্ত এলাকার বাসিন্দা। শুক্রবার মার্কিন যুক্তরাষ্ট্রের বিরুদ্ধে বিশ্বকাপ অভিযান শুরু করছে ভারত। তাঁর আগেই ভাইচুং নিজের রাজ্যের অনুজ তারকাকে পরামর্শ দিয়ে রাখলেন, ‘‘কোনওদিকে না তাকিয়ে স্রেফ ফুটবলে মনোঃসংযোগ কর।’’

ব্রিকস ফুটবল টুর্নামেন্টে গোয়ায় দক্ষিণ আফ্রিকার বিরুদ্ধে কোমল। — ফেসবুক
বিশ্বকাপে ভারতীয় দলের সাফল্য নির্ভর করছে অনেকটাই কোমলের পারফরম্যান্সের উপর। মাঝমাঠ থেকে ব্যান্ডমাস্টারের মতো গোটা দলকে রিমোট কন্ট্রোলে পরিচালনা করেন। প্রয়োজনে গোলও করে আসেন। গোটা দলের নিউক্লিয়াস তিনিই।
এহেন কোমলের উত্থানের পিছনেও রয়েছে ভাইচুংয়ের হাত। প্রথমে কোমল ভর্তি হয়েছিলেন নামচি স্পোর্টস অ্যাকাডেমিতে। নামচি স্পোর্টস হস্টেল থেকেই উঠে এসেছেন সঞ্জু প্রধান, নির্মল ছেত্রীর মতো ভারতীয় ফুটবলের তারকারা। পরে ভাইচুংয়ের অ্যাকাডেমির হয়ে অনূর্ধ্ব-১৫ বিভাগে প্রতিনিধিত্ব করেন ম্যাঞ্চেস্টার ইউনাইটেড প্রিমিয়ার কাপ-এ।

রাশিয়ার একটি প্রস্তুতি টুর্নামেন্টে দেশের জার্সিতে কোমল। — ফেসবুক
ভাইচুং-এর অ্যাকাডেমিতে থাকার সময়েই ভারতীয় ফুটবলের আইকন-এর সংস্পর্শে আসেন কোমল। প্রথম দেখাতেই মুগ্ধ হয়েছিলেন ‘পাহাড়ি বিছে’। শুক্রবার সকালে ফোনে ভাইচুং বলছিলেন, ‘‘ও যে প্রচণ্ড প্রতিভাবান, তা প্রথম দর্শনেই বুঝেছিলাম। ওর স্কিল রয়েছে, গতি রয়েছে, পুরো খেলাটা নিয়ন্ত্রণ করতে পারে। মিলিয়ে নেবেন ও অনেকদূর যাবে।’’
ভাইচুংয়ের দূরদৃষ্টি যে ভুল নয়, তা কোমল প্রমাণ করেছেন প্রতিটি পদক্ষেপেই। প্রীতি ম্যাচে ব্রাজিল, উরুগুয়ে, বেলারুশের মতো তারকাখচিত দলের বিরুদ্ধে গোল করে।

এই বিষয়ে অন্যান্য খবর

তৃণমূলের তরফে রাজ্যসভায় ভাইচুং! ‘পাহাড়ি বিছে’র বক্তব্য শুনুন


কোমলের সাফল্যের পিছনেও রয়েছে দারিদ্র্যের মর্মস্পর্শী কাহিনী। পশ্চিম সিকিমের প্রত্যন্ত তিরবুংবামের গ্রামে দর্জির কাজ করে সংসার চালান অরুণ ও সুমিত্রা থাটাল। প্রাথমিক ফুটবল কিটস কিনে দেওয়ার আর্থিক সামর্থ্যও ছিল না তাঁদের। সেইজন্য কাগজের বল বানিয়েই অনুশীলন করতেন কোমল। 
ভাইচুং তাই নিজের উত্তরসূরির আর্থিক সমস্যা মোচনে যতদূর সম্ভব সাহায্য করতে চান। তবে এই বিষয়ে এখনই কিছু বলতে রাজি নন তিনি। বরং তিনি বলে দিচ্ছেন, ‘‘কোমল জাতীয় দলের হয়ে ভাল খেলুক। তারপর এসব বিষয়ে ভাবনা চিন্তা করা যাবে।’’ পাশাপাশি সিকিম সরকারকেও তাঁর আর্জি, ‘‘রাজ্য সরকার কিছু সাহায্য করলে সেটা ভালই হবে।’’
যুব বিশ্বকাপের অন্যতম প্রতিশ্রুতিবান তারকা নজরে রয়েছে খোদ ম্যাঞ্চেস্টার ইউনাইটেড অ্যাকাডেমির। আরও কিছু ইউরোপীয় ক্লাবের প্রস্তাব আসতে পারে কোমলের কাছে। তবে স্নেহশীল দাদার মতোই ভাইচুংয়ের পরামর্শ, ‘‘এসব ভাবার অনেক সময় রয়েছে। এখন সামনে শুধুই একটাই লক্ষ্য হওয়া উচিত কোমলের। তা হল টুর্নামেন্টে ফোকাস করার।’’
‘পাহাড়ি বিছে’ না হোক, আপাতত বিপক্ষ দলগুলোর কাছে ‘পাহাড়ি আতঙ্ক’ হয়ে ধরা দেন কিনা কোমল, সেদিকেই আপাতত নজর প্রত্যেকের।